钦定古今图书集成/理学汇编/文学典/第070卷 > 王奇
## 钦定古今图书集成/理学汇编/文学典/第070卷 > 王奇

按《赣州府志》：“奇，字汉谋，赣县人。少为县掾史。县令偶
题屏障画雁云：‘只只衔芦背晓霜，昼随鸳鹭立寒塘’。
奇密续云：‘晚来渔棹惊飞去，书破遥天字一行’。令奇
之，因劝之学。后游京师，有声场屋。间居李文靖公沆
客舍。文靖薨于位，章圣临奠，见屏间《秋兴》诗：‘雁声不
到歌楼上，秋色偏欺客路中。宿寺梦回荷叶雨，渡江
衣冷荻花风’。”问为谁作，左右以奇对。因召见，占对称
旨，特许殿试。既登科，有《谢诗》曰：“不拜春官为座主，亲
逢天子作门生。”官至殿中侍御史。